《赠茅山梁道士》
元代·赵孟頫

名山标勾曲，秀岭蔚层云。层云散浩彩，中有三茅君。

度世三千秋，流芳浩无垠。丹光耀朱阳，琴心传玉文。

司命播万物，发蒙导人群。学道得旷士，采真遗尘氛。

赠我书一编，清谣吐奇芬。笔耕亦巳勤，寸田要锄耘。

灵台耸绛阙，黄云覆氤氲。内观神自照，众言一何纷。

平生山林意，独往乃所欣。攀援桂树枝，采撷芝兰薰。

静与木石居，游则侣麋麇。松柏无冬夏，烟霞自夕昕。

轩冕或桎梏，绮语徒膻荤。大道返尔朴，至哉吾师云。

冥冥紫霞想，湛言久不闻。聆我歌洞章，判然仙凡分。

作者简介：赵孟頫（1254—1322），字子昂，号松雪，松雪道人，又号水精宫道人、鸥波，中年曾作孟俯，汉族，吴兴（今浙江湖州）人。元代著名画家，楷书四大家（欧阳询、颜真卿、柳公权、赵孟頫）之一。赵孟頫博学多才，能诗善文，懂经济，工书法，精绘艺，擅金石，通律吕，解鉴赏。特别是书法和绘画成就最高，开创元代新画风，被称为“元人冠冕”。他也善篆、隶、真、行、草书，尤以楷、行书著称于世。